# Antoni Pujadas Nirell

Antoni Pujades i Nirell (Alella, 1890 - Camp de la Bota (Barcelona), 11 de maig de 1939) va ser un corredor de comerç i polític alellenc. Fundador de la secció local de la Unió Socialista de Catalunya al poble d'Alella. Amb l'esclat de la Guerra Civil Espanyola formaria part del Comitè de Milícies Antifeixistes, portant a terme tasques de control de l'ordre públic, i posteriorment ocupant els càrrecs de conseller municipal i alcalde en representació del PSUC.

## Vida personal i familiar:

Nascut i veí d'Alella, Pujadas va tenir 6 fills i es va casar dues vegades. Després de la mort de la seva primera dona es casaria amb Maria Llovet Coll amb qui va tenir cinc fills: Maria, Josep, Mercè, Eugènia i Antoni (Antonet). L'Alfons Pujadas Nespleda, el fill gran, va ser fruit del seu primer matrimoni.
El seu domicili al carrer Comas número 4, a tocar de l'Església de Sant Feliu, es va convertir des de l'any 1931 en la seu de la secció local del PSUC on es portarien a terme reunions de caire polític.
La seva activitat professional, corredor de comerç d'un magatzem de gra situat al carrer de la Princesa número 10 de Barcelona, el faria viatjar sovint per tot el país abans de l'esclat de la guerra.

## Activitat política:

La seva trajectòria al capdavant de la formació comunista el portaria a ocupar diversos càrrecs a nivell municipal: primer com a conseller municipal i posteriorment com a alcalde segon, a partir de l'octubre de 1937, i com a alcalde president, a partir de l'1 d'abril de 1938, en substitució de l'Alcalde Pere Pons, d'Esquerra Republicana de Catalunya, que s'hagué d'incorporar a la marina de guerra. Pujadas, també conegut a la població amb el malnom de Pujadetes, es convertiria en el darrer alcalde de la república i mantindria el càrrec fins l'ocupació de la població per part del cos de tropes voluntàries italianes (CTV) i dels soldats del bàndol Nacional el 28 de gener de 1939.
President de la Comissió de governació d'Alella, al costat de l'alcalde segon Aquil·lí Homs Tort i de l'alcalde tercer Joan Duran Planas, la seva tasca al capdavant de l'ajuntament estaria fortament marcada per la dinàmica de guerra. Sota la seva alcaldia els libres d'actes municipals demostren un estret control dels productes agrícoles que sortien de la població, amb especial atenció pel vi, dins d'un context de carestia alimentària provocada per la guerra.
Com a membre de la Comissió de refugiats de guerra d'Alella l'alcalde Pujadas rebria l'autorització, a partir de la tardor del 1938, per realitzar directament el cobrament a la Generalitat de Catalunya dels diners destinats a la manutenció dels refugiats instal·lats a la població.

## Sumaríssim i afusellament:

Detingut el 12 de març de 1939 a Santa Coloma de Gramenet per membres de la comandància de la Guàrdia Civil de Tiana, Pujadas seria sotmès a diversos interrogatoris dins del seu sumaríssim, el 3077. A la seva declaració del 17 de març de 1939 destacava que va ser el fundador i president de la secció alellenca del PSUC el 1931 i que va ser conseller municipal i posteriorment alcalde a partir de l'abril de l1938. Pujadas declararia també que va marxar d'Alella per motius de seguretat el febrer del 1939.
Com era pràctica habitual de la Causa General l'alcalde republicà hauria de fer front a diversitat de testimonis acusatoris de diversos veïns de la població i l'informe de la secció local de la Falange Española Tradicionalista y de las JONS que el considerava "Elemento propagandista de los ideales de izquierdas y absolutament desafecto al Glorioso Movimiento Nacional." La totalitat de càrrecs acusatoris es van centrar en la seva activitat política en el període de la II República Espanyola i s'hi van afegir les responsabilitats de detenció de veïns d'ideologia conservadora i la participació en registres domiciliaris i l'assalt a finques privades sense aportar mai cap prova concreta d'aquests fets dins del sumaríssim.
L'11 d'abril de 1939 va ser sentenciat a pena de mort per rebel·lió militar. Destí compartit amb d'altres tres encausats més on destacava el jove pagès alellenc Joan Galvany Oliveras. Una sentència que aportava noves acusacions com la seva participació en els Fets del sis d'octubre de 1934 i que durant la seva alcaldia es van cometre diversos assassinats dins del terme municipal, concretament a la zona coneguda com a Font de cera. La diligència de notificació de la pena arribava a la Presó Model de Barcelona l'11 de maig de 1939. A les 2 de la matinada Pujadas entrava en capella i va poder ser visitat de forma breu pels seus familiars. Finalment a les 5 de la matinada del mateix 11 de maig Antoni Pujadas Nirell, de 49 anys, era afusellat al Camp de la bota.

## Reconeixements i homenatges:

El diumenge 3 d'octubre del 2004 es va retre homenatge als represaliats pel franquisme amb la inauguració de la Plaça d'Antoni Pujadas i Nirell per part de l'Ajuntament d'Alella. L'acte va consistir en el descobriment d'una placa en memòria del darrer alcalde de la República de la mà de la seva filla Mercè Pujadas i l'alcalde Andreu Francisco. Dos dels seus nets, Mateu i Carles Pujadas, portarien a terme discursos d'agraïment carregats d'emoció al recordar el seu avi afusellat.
Una tasca de reconeixement del polític republicà que fou possible gràcies a la tasca de recerca realitzada pels historiadors de Cerquem les Arrels, Centre de recerca històrica d'Alella encarregats de l'estudi del sumaríssim, de la seva trajectòria al capdavant del consistori i de la recuperació de fotografies inèdites provinents dels arxius familiars.
Des de la seva inauguració aquesta plaça s'ha convertit en el lloc de celebració de l'ofrena floral d'homenatge a la República organitzada per l'Ajuntament d'Alella cada 14 d'abril.

## Referències

* ↑ Anglada Lara, Ramon «Antoni Pujadas i Nirell, l'últim alcalde de la República». Revista Alella, 269, setembre-octubre 2004, pàg. 11-15.
* ↑ Amat i Teixidó, Jordi Alella (1931-1940) República, Guerra Civil i primer franquisme : quotidianitat i supervivència d'un poble. Marrè, 2006, pàg. 198.
* ↑ «Auto-Resumen Antonio Pujadas Nirell». Sumarísimo de urgencia 3077. Auditoria de Guerra de la 4ª Región Militar, 17-03-1939.
* ↑ «Atestado instruido por la detención de un alcalde rojo. Antonio Pujadas Nirell. Comandancia de la Guardia Civil de Santa Coloma». Sumarísimo de urgencia 3077. Auditoria de Guerra de la 4ª Región Militar, 12-03-1939.
* ↑ «Ajuntament d'Alella. Llibre d'actes» p. 43. 1 d'abril 1938. [Consulta: 25 febrer 2025].
* ↑ Albaladejo Blanco, Jordi ; Anglada Lara, Ramon ; Asensio Ferrer, Àlex: Alella 1936-1939 : del somni a la foscor. Cerquem les Arrels, Centre de recerca històrica d'Alella, 2016, pàg. 12.
* ↑ «Ajuntament d'Alella. Llibre d'actes» p. 7. 25 agost 1938. [Consulta: 6 març 2025].
* ↑ «Ajuntament d'Alella. Llibre d'actes» p. 9. 8 setembre 1938. [Consulta: 6 març 2025].
* ↑ «Declaración indagatoria del procesado. Antonio Pujadas Nirell». Sumarísimo de urgencia 3077. Auditoria de Guerra de la 4ª Región Militar, 1939, pàg. 9.
* ↑ «Investigación Número 19. Falange Tradicionalista y de las J.O.N.S Alella». Sumarísimo de urgencia 3077. Auditoria de Guerra de la 4ª Región Militar, pàg. 5.
* ↑ «Informe de los declarantes». Sumarísimo de urgencia 3077. Auditoria de Guerra de la 4ª Región Militar, 1939, pàg. 7-8.
* ↑ «Sentencia. Antonio Pujadas Nirell». Sumarísimo de urgencia 3077. Auditoria de Guerra de la 4ª Región Militar, 11-04-1939.
* ↑ Albaladejo, Jordi «En memòria de Perich, Galbany, Vidal i Pujadas». Revista Alella. La Guerra Civil i l'inici de la repressió Franquista a Alella. 75 anys després, 4-2024, pàg. 18-21.
* ↑ «Diligencia de ejecución. Antonio Pujadas Nirell». Sumarísimo de urgencia 3077. Auditoria de Guerra de la 4ª Región Militar, 11-05-1939.
* ↑ «Inaugurada la nova plaça d'Antoni Pujadas». [Consulta: 5 març 2025].
* ↑ «Ofrena floral en motiu de l'homentatge a la República». [Consulta: 5 març 2025].
Aquesta pàgina de proves és en l'espai de noms principal. O bé reanomeneu aquesta pàgina al vostre espai d'usuari o bé traieu la plantilla {{Proves d'usuari}}.